**MEFS előadás**

**Az egyetemi vívósport fejlesztési lehetőségei**

A magyar sport mindig is sikerágazat volt, az egyetlen olyan terület, ahol az utóbbi 100 évben tartósan – és a világ által is elismerten – a legjobbak között tartották/ tartják számon hazánkat.

A magyar sport nemzeti érték! Ez a nemzeti érték védendő!

Ebből a magyar vívás nagyban kivette részét, hisz az olimpiák történetében a vívás a legeredményesebb magyar olimpiai sportág.

A sport mind nemzeti, mind nemzetközi szinten folyamatosan átalakul, az egyetemi-főiskolai sportnak azonban a felsőoktatás keretek viszonylagos állandóságot biztosítanak. Ahhoz, hogy a sportoló értelmiségből sportértelmiség válhasson, erős iskolai sportra, megújuló szakemberképzésre és intézményi struktúrára van szükség.

Napjainkban társadalmi szinten, így a felsőoktatásban is viszonylag alacsony a rendszeresen sportolók aránya. A fiatalok középiskola után nagy arányban szakadnak el megszokott környezetüktől és ezáltal a sporttól is.

**Az MVSZ és a MEFS kapcsolata, együttműködési területei:**

A világon másodikként megalapított és a közelmúltban újjászervezett MEFS jövőképe egy olyan Magyarország, ahol a felsőoktatásban részt vevő hallgatók mindegyike találkozik a sporttal.

A MEFS által megalkotott Hajós Alfréd Terv, amely a felsőoktatási sport szakmai fejlesztését tűzte ki célul sok azonosságot mutat a vívás sportágfejlesztési tervével.

Az Egyetemi és Főiskolai sport fejlesztését célzó Hajós Alfréd Terv és a hazai vívósportfejlesztésére kialakított „Hagyomány és megújulás” című koncepció alapján következő két fő, együttműködési területet lehet kijelölni a felsőszintű oktatás és a vívássportág kapcsolatában:

1. Versenysport,
2. Szabadidős-sport.
3. **Versenysport területe:**
4. **Universiade szerepe a vívósportban:**

Az universiade az Olimpiai játékok után a világ második legnagyobb, több sportágra kiterjedő sporteseménye.

**Vívásban** az Olimpia, a Világ és Európa-bajnokság után érték és fontossági sorrendben az Universiade következik.

Számos Olimpiai, Világ, Európa- bajnok vívó szerzett főiskolai világbajnoki címet, többek között:

1. dr. Kamuti Jenő 4x egyéni és 1x csapat
2. Nagy Timea 3x egyéni és 3x csapat
3. Szabó Bence a jelenlegi MOB főtitkáar 2x egyéni és 1x csapat győztes.

De szinte minden jelenlegi és volt felnőtt válogatott vívó rendelkezik Universiaden szerzett éremmel.

1. **A kettős életpályamodell kidolgozása és hatékony, eredményes működtetése kiemelten fontos számunkra, a jelenkor eredményes felnőtt élsportjának működtetésében** **elengedhetetlen hisz felnőtt válogatott sportolóink jelentős része felsőoktatási intézmény hallgatója.**

A napokban készült felmérés alapján a válogatott felnőtt kerettagok (6 fegyvernem 10-10 fő, tehát összesen 60 versenyző) közül 57 fő szerzett főiskolai, egyetemi diplomát, vagy jár jelenleg felsőoktatási intézménybe.

Jelenleg a kettős életpályamodell működtetésében

* a sportösztöndíj támogatási rendszer jó,
* a felvételt támogató pontrendszer kialakításra került,
* **hiányosságot a mentorálás programban látunk, itt szükséges előrelépés, mely jelentősen megkönnyítheti az élsportolók sikeres kettőséletpálya modelljének hatékony működését.**

A Sportcsillag ösztöndíj nagymértékben segíti a tanulmányokat folytató versenyzők sportolását, a nyugodt felkészüléshez szükséges anyagi feltételek meglétét.

Ugyanakkor fontos megjegyezni, hogy a sportolóknak juttatott jövedelmeket **egycsatornásítani kell, azaz** összhangba kell hozni:

* az egyesületi,
* a Gerevich ösztöndíj,
* a Sportágfejlesztés megbízási díj,
* a Sportcsillag ösztöndíj juttatásokat!

**Sportcsillag ösztöndíjban: 19 versenyző részesül**

**A sportcsillag ösztöndíj összértéke: 2.142.000.-Ft/hó**

**102.000.-Ft juttatásban 15 versenyző**

**136.000.-Ft juttatásban 3 fő**

**204.000.-Ft-t 1 fő kap.**

**Hazai felsőoktatási versenyrendszer.**

A Magyar Vívó Szövetség kiemelkedően fontos feladatának tartja annak a folyamatnak a megállítását, amely a középiskolai tanulmányok befejezése egyben, a sportolás befejezését is jelenti, megszüntetve ezzel az erős hazai középmezőnyt, mely az élsportolók további fejlődéséhez elengedhetetlen.

Ezen a területen kiemelkedőn fontos a MEFS és az MVSZ együttműködése, jelentős szerepe lehet a hazai felnőtt mezőny megőrzésében a jól működő egyetemei vívás.

**Megállapítás:**

1. A vívás egyéni sportág, a legjobbaknak 10 hónapon keresztül feszített versenyprogramot kell teljesíteniük: Világkupák, hazai válogatók, évenként rendezett világversenyek stb.
2. A hazai egyetemi országos bajnokság presztízse, a média és a szponzorok érdeklődése alacsony.

Ebben a rendszerben kell megtalálni a MEFOB szerepét, és annak módját, hogy a Magyar Bajnokság presztízsét miképp lehet növelni, mely csak közös párbeszéd útján lehetséges.

**II. Szabadidősport területe:**

- tömegbázis, a vívást értő közönség nevelése,

- a vívás, mint a magyar kultúra alapvető részének széleskörű megismertetése.

**Felsőoktatási szabadidősport:**

Milyen célokat tűz ki a Hajós Alfréd program:

Idézem:

„Hazánkban az aktívan sportolók aránya jelenleg nagyon alacsony és ez az egyetemi-főiskolai korosztályban is alig érezhetően magasabb. A Hajós Alfréd Terv kiemelt feladatként fogalmazza meg a jelenleg még nem sportoló hallgatói tömegek elérését és megmozgatását.

Az önként végzett rendszeres testmozgás ma még a többség számnára ismeretlen…” írja a terv.

Engedjék meg, hogy saját tapasztalatomból azt mondjam ennyire azért nem rossz a helyzet:

* Margitsziget ezelőtt 25-30 évvel kihalt terület volt, ma már az este 10 óra után futók száma is jelentős, délután pedig a szabadidős-sportolók sokasága lepi el a szigetet.

A futók jelentős része fiatal, ránézésre főiskolás.

* De a vívósportágat is említhetem: 20-25 évvel ezelőtt vívó szabadidős sportoló nem létezett, fehér hollóként néztek a vívók egy-egy lelkes megszállottra, akik vívásra jelentkeztek.

Ma a vívótermek befogadóképessége nincs arányban a sportolni akaró fiatal főiskolások, egyetemisták számával és elsősorban infrastrutúrális és személyi feltételek miatt kell sokszor nemet mondani a vívásra jelentkezőknek.

Megoldás lehet a délelőtti sportolás, vívás bevezetése. (ennek jelenleg személyi díjfizetés a legnagyobb akadálya.)

**Miért fontos a Magyar Vívó Szövetség számára a felsőoktatási szabadidősport:**

A válasz kézenfekvő:

- tömegbázis, a vívást értő közönség nevelése,

- a vívás, mint a magyar kultúra alapvető részének széleskörű megismertetése.

A sportág holdudvarának hosszútávú biztosítása, hisz az az ember, aki megszeret egy sportágat örök időre elkötelezetté válik.

**A felsőoktatásban résztvevők vívás sportolási lehetőségének biztosításában élen jár a debreceni vívóklub, melynek működését rövíden bemutatom:**

A Debreceni Egyetemen lassan két évtizede folyamatosan lehetőség van a vívás alapjainak elsajátítására. 2000-től Serra Bendegúz irányításával újraéledt az Egyetemi Vívóbajnokság, mely azóta minden esztendőben megrendezésre kerül.

A bajnokság döntői számos alkalommal a Debrecen Egyetemi Díszudvarban került lebonyolításra.

2008-tól az amatőr és versenyzői múlttal rendelkező főiskolai hallgatók bajnoksága szétválasztásra került.

Az öntevékeny sportkör mára helyi egyetemi klubbá fejlődött.

A Debreceni Egyetemen először vezették be minden hallgató számára a kötelező testnevelés órák látogatását, melyben a vívástanulásra is lehetőség nyílt, nyílik.

Jelenleg 2 egyetemi csoportban, valamint a városi klubban van lehetőség a sportág űzésére. Igen magas az amatőr egyetemisták száma, többen már nemcsak a szabadidős versenyrendszerben vesznek részt, hanem a felnőtt válogatóversenyeken is elindulnak.

A Debreceni Egyetem elkötelezett a sportirányába:

* az élversenyző hallgatók komoly sportösztöndíjban részesülnek,
* működik a mentor rendszer.

Debreceni tapasztalatok, alapján a testnevelési óra keretén belül működő vívásoktatás formái:

* teljesen kezdő (igen nagy az érdeklődés) szemeszterenként 12-15 óra vívásoktatás
* valaha vívott (újrakezdő)
* klubversenyző (verseny, élsportoló)

Foglalkozások helyszíne:

* egyetemi helyszín,
* külső klubhelyszín.

**Végül ismertetném a Magyar Vívó Szövetség „Hagyomány és megújulás” sportági programban megfogalmazott feladatokat az egyetemi sport területére.**

**Célok, feladatok:**

1. a debreceni modellhez hasonló struktúra kialakítása a nagyobb egyetemi városokban: (Budapest, Pécs, Szeged)

* ehhez szükséges a MEFS hatékony közreműködése, segítsége.

1. Élsportolók esetében a MEFS és az MVSZ együttműködve közös cselekvési tervet dolgozzon ki: élsportolóra lebontva, mely tartalmazza a mentorálási programot, az ösztöndíj mértékét, annak juttatásának feltételeit, elvárásokat a sportoló felé, a sportoló kötelezettségeit, valamint az egyetem által nyújtott segítségeket.
2. Sportlétesítmények fejlesztése területén: az egyetemi vívásoktatás során igénybe vett létesítmények fejlesztése.

* Ezen a területen megoldás lehet az egyetemi városban működő vívó-klubok létesítményeinek igénybevétele a délelőtti és esti órákban, az egyetem, az egyesület, a MEFS, valamint a szövetség közötti megállapodása alapján.

1. Sportágon belüli egyetemi sportkonferencia megtartása évenként egy alkalommal.
2. A MEFOB beillesztése az éves versenynaptárba, jelentőségének, presztízsének növelése.

Köszönöm figyelmüket.

Polgár Pál

főtitkár

Magyar Vívó Szövetség